b'\n_START_ARTICLE_\nSeitan\n_START_SECTION_\nBaggrund\n_START_PARAGRAPH_\nSeitan er et japansk ord der refererer til gluten som har v\xc3\xa6ret kogt i sojasauce. Ordet stammer fra s\xc3\xa6tningen tadashii tanpakugen (japansk: \xe6\xad\xa3\xe3\x81\x97\xe3\x81\x84\xe3\x81\x9f\xe3\x82\x93\xe3\x81\xb1\xe3\x81\x8f\xe6\xba\x90), der l\xc3\xb8st kan overs\xc3\xa6ttes til "ordentlig/proper proteinkilde". Man har taget l\xc3\xa6sningen af tegnet fra det f\xc3\xb8rste ord i s\xc3\xa6tningen, sei (japansk: \xe6\xad\xa3), og sat det sammen med f\xc3\xb8rste del af andet ord, nemlig tan (japansk: \xe3\x81\x9f\xe3\x82\x93), og derved konstrueret et sammensat ord, seitan (japansk: \xe6\xad\xa3\xe3\x81\x9f\xe3\x82\x93/skrives: \xe3\x82\xbb\xe3\x82\xa4\xe3\x82\xbf\xe3\x83\xb3). Kommerciel produktion af seitan begyndte i 1962 og i slutningen af tresserne var man begyndt at eksportere den til USA. Seitan er ikke s\xc3\xa5 kendt i vesten, men den har v\xc3\xa6ret en del af den traditionelle kost i Kina, Korea, Japan, mellem\xc3\xb8stlige lande og de fleste steder, hvor hvede er en s\xc3\xa6dvanligt anvendt ingrediens. I Nordamerika spiser mormonerne seitan tit. Seitan har v\xc3\xa6ret en basisf\xc3\xb8devare blandt kinesiske vegetarmunke, russiske hvedelandm\xc3\xa6nd, b\xc3\xb8nder fra Syd\xc3\xb8stasien og mormoner.\n_START_SECTION_\nAnvendelse\n_START_PARAGRAPH_\nSeitan bruges ofte i stedet for k\xc3\xb8d i asiatisk, vegetarisk og vegansk mad, da dens konsistens minder om k\xc3\xb8ds. Seitan kan frituresteges, steges, dampes, koges eller bages. Ofte bliver den marineret med forskellige smagsgivere som sojasovs, krydderier eller krydderurter, da seitan i sig selv ikke har s\xc3\xa5 meget smag. Til jul bruger nogle vegetarer og veganere seitan som erstatning for and.\n_START_SECTION_\nSundhedsrelaterede fakta\n_START_PARAGRAPH_\nSeitan er krydret gluten fra fuldkornshvede som er fedtfattig og rig p\xc3\xa5 proteiner og komplekse kulhydrater, dog kan importeret seitan indeholde for meget salt. Smagsm\xc3\xa6ssigt og konsistensm\xc3\xa6ssigt er seitan den veganske madvare, der minder bedst om k\xc3\xb8d, og der f\xc3\xb8lger ogs\xc3\xa5 den fordel med, at den er kolesterolfri i mods\xc3\xa6tning til k\xc3\xb8d.'